FI Euroopan unionin virallinen lehti L 108/61

KOMISSION TÄYTÄNTÖÖNPANOPÄÄTÖS (EU) 2016/645,

annettu 22 päivänä huhtikuuta 2016,

tietyistä lumpy skin -taudin vastaisista suojatoimenpiteistä Bulgariassa

(tiedoksiannettu numerolla C(2016) 3261)

(Ainoastaan bulgariankielinen teksti on todistusvoimainen)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,

ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan,

ottaa huomioon yhteisön yleisistä toimenpiteistä tiettyjen eläintautien torjumiseksi sekä swine vesicular -tautiin liittyvistä erityistoimenpiteistä 17 päivänä joulukuuta 1992 annetun neuvoston direktiivin 92/119/ETY (3) ja erityisesti sen 14 artiklan 2 kohdan,

ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (4) ja erityisesti sen 4 artiklan 3 kohdan,

sekä katsoo seuraavaa:

(1) Lumpy skin -tauti (LSD) on ensisijaisesti vektorivälitteinen nautaeläinten virustauti, joka aiheuttaa taudille alttiiden eläinten suuria menetyksiä ja saattaa levitä nopeasti laajalle varsinkin taudille alttiiden elävien eläinten ja eläimistä saatujen tuotteiden siirtojen ja kaupan välityksellä. Lumpy skin -taudilla ei ole ei ole merkitystä kansanterveyden kannalta, koska virus ei tartu ihmiseen.

(2) Direktiivissä 92/119/ETY säädetään yleisistä toimenpiteistä tiettyjen eläintautien, myös lumpy skin -taudin, torjumiseksi. Näihin kuuluvat toimenpiteet, jotka on toteutettava, kun lumpy skin -taudin esiintymistä epäillään ja kun sen esiintyminen on vahvistettu tilalla. Toteutettaviin toimenpiteisiin kuuluvat suoja- ja valvontavyöhykkeiden perustaminen tartuntatilojen ympärille ja muut lisätoimenpiteet taudin leviämisen torjumiseksi. Kyseisiin toimenpiteisiin kuuluu myös hätärokotus, mikäli ilmenee kyseisen taudin purkauksia.

(3) Direktiivin 92/119/ETY 14 artiklan 2 kohdassa edellytetään, että jos kyseinen epitsoottinen eläintauti on jollakin alueella luonteeltaan poikkeuksellisen vakava, kaikki lisätoimenpiteet, jotka kyseisten jäsenvaltioiden on toteutettava, vahvistetaan komitologiamenettelyä noudattaen.

(4) Bulgaria ilmoitti 12 päivänä huhtikuuta 2016 komissiolle, että lumpy skin -taudin esiintymistä epäillään kahdella tilalla, jotka sijaitsevat Vodenin and Chernogorovon kylissä Dimitrovgradin kunnassa Haskovon alueella Etelä-Bulgarian keskiosassa noin 80 kilometriä Bulgarian ja sen naapurimaiden rajasta. Bulgaria ilmoitti 13 päivänä huhtikuuta 2016 kahden lumpy skin -taudin purkauksen varmistumisesta sekä epäillystä lumpy skin -taudin purkauksesta naapurikunnassa Vodenicharovossa Stara Zagoran alueella. Bulgaria varmisti 15 päivänä huhtikuuta 2016 uudet taudinpurkaukset Bialo Polen kylässä Stara Zagoran alueella sekä Radievon ja Marijnon kylissä Haskovon alueella.

(5) Bulgaria on toteuttanut direktiivissä 92/119/ETY säädetyt toimenpiteet ja erityisesti perustanut suoja- ja valvontavyöhykkeet tartuntatilojen ympärille kyseisen direktiivin 10 artiklan mukaisesti ja rajoittanut taudille alttiiden eläinten siirtoja kahdella taudista kärsivällä alueella sekä varotoimenpiteenä naapurialueilla Burgas, Jambol, Sliven, Kărdžali, Plovdiv, Pazardzhik, Smoljan, Blagoevgrad, Kjustendil ja Pernik sekä Sofian alueella ja Sofian kaupungissa. Valvontaa on tehostettu koko maassa.

(6) Koska on olemassa riski lumpy skin -tautiviruksen leviämisestä Bulgarian muille alueille ja muihin jäsenvaltioihin etenkin elävien nautaeläinten ja niiden sukusolujen ja alkioiden kaupan välityksellä, olisi valvottava tiettyjen luonnonvaraisten märehtijöiden siirtoja ja tiettyjen nautaeläimistä saatavien tuotteiden markkinoille saattamista.

(7) Tässä päätöksessä käytetään määritelmiä, jotka sisältyvät direktiivin 92/119/ETY 2 artiklaan, neuvoston direktiivin 64/432/ETY (5) 2 artiklaan ja neuvoston direktiivin 92/65/ETY (6) 2 artiklaan. Tässä päätöksessä on kuitenkin tarpeen säätää joistakin erityisistä määritelmistä.

(8) On tarpeen määritellä se Bulgarian alueen osa, jonka katsotaan olevan vapaa lumpy skin -taudista ja johon ei sovelleta rajoituksia direktiivin 92/119/ETY ja tämän päätöksen nojalla. Siksi on tarpeen määrittää rajoitusvyöhyke tämän päätöksen liitteessä ottaen huomioon lumpy skin -taudin leviämisriskin taso. Tällaisen rajoitusvyöhykkeen maantieteellisten rajojen olisi perustuttava riskiin, saastuneisiin tiloihin jäljitettyjen mahdollisten kontaktien määrään, taudinaiheuttajien mahdolliseen osuuteen ja mahdollisuuteen valvoa riittävästi taudille alttiisiin lajeihin kuuluvien eläinten ja niistä peräisin olevien tuotteiden siirtoja. Tällaisen rajoitusvyöhykkeen olisi sisällettävä kaikki direktiivin 92/119/ETY nojalla perustetut suoja- ja valvontavyöhykkeet. Bulgarian toimittamien tietojen perusteella Haskovon ja Stara Zagoran alueiden olisi kokonaisuudessaan kuuluttava tämän päätökseen liitteessä kuvattuun rajoitusvyöhykkeeseen.

(9) On myös tarpeen säätää tietyistä rajoituksista, jotka koskevat taudille alttiisiin lajeihin kuuluvien eläinten ja niiden sukusolujen ja alkioiden lähettämistä tämän päätöksen liitteessä kuvatulta rajoitusvyöhykkeeltä, sekä rajoituksista, jotka koskevat tällaiselta rajoitusvyöhykkeeltä peräisin olevien tiettyjen eläinperäisten tuotteiden ja eläimistä saatujen sivutuotteiden markkinoille saattamista.

(10) Eri hyödykkeistä aiheutuu erisuuruisia riskejä lumpy skin -taudin leviämisriskin kannalta. Euroopan elintarviketurvallisuusviranomaisen, jäljempänä ’EFSA’, antamassa lumpy skin -tautia koskevassa tieteellisessä lausunnossa (7) todetaan, että elävien nautaeläinten, naudan siemennesteen ja tartunnan saaneiden nautaeläinten raakavuotien ja -nahkojen siirrot aiheuttavat suuremman riskin altistumisen ja seurausten kannalta kuin nautaeläimistä peräisin olevat muut tuotteet, kuten maito ja maitotuotteet, käsitellyt vuodat ja nahat tai tuore liha sekä raakalihavalmisteet ja lihavalmisteet, joiden merkityksestä taudin tarttumisessa ei ole tieteellistä tai kokeellista näyttöä. Sen vuoksi tässä päätöksessä säädettyjen toimenpiteiden on oltava tasapainossa ja oikeassa suhteessa riskeihin.

(11) Elävien nautaeläinten siirrot tämän päätöksen liitteessä kuvatun rajoitusvyöhykkeen ulkopuolelle Bulgariassa olisi kiellettävä Lumpy skin -taudin leviämisen estämiseksi. Lumpy skin -tautia koskevan EFSAn tieteellisen lausunnon ja Maailman eläintautijärjestön, jäljempänä ’OIE’, mukaan luonnonvaraisella eläimistöllä eli tietyillä eksoottisilla luonnonvaraisilla märehtijöillä voi olla potentiaalinen merkitys taudin tarttumisessa, erityisesti Afrikassa, jossa tauti on endeeminen. Näin ollen myös luonnonvaraisiin märehtijöihin olisi sovellettava joitakin ennaltaehkäiseviä toimenpiteitä. Koska unionin lainsäädännössä ei ole asiasta tarkempia sääntöjä, tähän tarkoitukseen olisi käytettävä maaeläinten terveyttä koskevassa OIE:n säännöstössä (OIE Terrestrial Animal Health Code) (8) tällaisille siirroille vahvistettuja asiaa koskevia kansainvälisiä normeja.

(12) Koska Bulgaria on pyytänyt poikkeusta kiellosta, joka koskee nautaeläinten lähettämistä suoja- ja valvontavyöhykkeiden ulkopuolisella rajoitusvyöhykkeellä sijaitsevilta tiloilta välittömästi teurastettaviksi, ja koska tällainen poikkeus sallitaan maaeläinten terveyttä koskevan OIE:n säännöstön 11.11.5 artiklassa, on aiheellista sallia tällaisten lähetysten lähettäminen tietyin edellytyksin.

(13) Vastaavasti lumpy skin -taudin tarttumista nautaeläinten siemennesteen ja alkioiden välityksellä ei voida sulkea pois. Näin ollen kyseisten hyödykkeiden osalta olisi säädettävä tietyistä suojatoimenpiteistä. Koska unionissa ei ole asiaa koskevia normeja, tähän tarkoitukseen olisi käytettävä lumpy skin -tautia koskevaa EFSAn tieteellistä lausuntoa ja maaeläinten terveyttä koskevan OIE:n säännöstön suosituksia.

(14) EFSAn antaman lumpy skin -tautia koskevan tieteellisen lausunnon mukaan lumpy skin -tautiviruksen tarttuminen siemennesteen (luonnollisen astutuksen tai keinosiemennyksen) välityksellä on kokeellisesti osoitettu, ja lumpy skin -tautivirus on eristetty sellaisten sonnien siemennesteestä, joille on kokeellisesti aiheutettu tartunta. Rajoitusvyöhykkeeltä peräisin olevien nautaeläinten siemennesteen kerääminen ja käyttö olisi näin ollen kiellettävä.

(15) Maaeläinten terveyttä koskevan OIE:n säännöstön 4.7.14 artiklan mukaan lumpy skin -tauti kuuluu kansainvälisen alkionsiirtoyhdistyksen käsikirjan mukaisesti luokkaan 4 eli tauteihin tai taudinaiheuttajiin, joiden osalta on tehty tai on meneillään tutkimuksia, jotka osoittavat, että tartuntariskin tasosta ei voi vielä tehdä päätelmiä tai että tartuntariski alkionsiirron kautta saattaa olla huomattava, vaikka alkioita käsiteltäisiin asianmukaisesti keräämisen ja siirron välillä käsikirjan mukaisesti. Rajoitusvyöhykkeeltä peräisin olevien nautaeläinten alkioiden kerääminen ja käyttö olisi näin ollen kiellettävä.

(16) Ei ole olemassa tieteellistä tai kokeellista näyttöä lumpy skin -viruksen tarttumisesta taudille alttiisiin lajeihin kuuluvien eläinten tuoreen lihan, raakalihavalmisteiden tai lihavalmisteiden välityksellä. Vaikka lumpy skin -tautia koskevassa EFSAn tieteellisessä lausunnossa todetaan, että virus voi säilyä lihassa määrittelemättömän ajan, märehtijöiden ruokkimista märehtijöistä peräisin olevilla proteiineilla koskeva voimassa oleva unionin kielto sulkisi pois sen epätodennäköisen mahdollisuuden, että virus tarttuisi suun kautta. Jotta voidaan torjua riski viruksen leviämisestä tämän päätöksen liitteessä kuvatulta rajoitusvyöhykkeeltä peräisin olevista nautaeläimistä saatujen tuoreen lihan, raakalihavalmisteiden tai lihavalmisteiden saattaminen markkinoille olisi sallittava ainoastaan, jos tuore liha on peräisin nautaeläimistä, joita on pidetty suoja- ja valvontavyöhykkeiden ulkopuolisella rajoitusvyöhykkeellä sijaitsevalla taudista vapaalla tilalla. Tällaista lihaa olisi saatettava markkinoille ainoastaan Bulgarian alueella.

(17) Lisäksi voidaan sallia tietyin edellytyksin sellaisten lähetysten lähettäminen, jotka sisältävät rajoitusvyöhykkeen ulkopuolella pidetyistä ja teurastetuista eläimistä saatua tuoretta lihaa ja asetuksen (EY) N:o 853/2004 liitteessä I olevassa 7.1 kohdassa määriteltyjä raakalihavalmisteita ja lihatuotteita, ja tällaisesta tuoreesta lihasta tuotettuja, asetuksen (EY) N:o 853/2004 (9) liitteessä I olevassa 7.9 kohdassa määriteltyjä käsiteltyjä mahoja, rakkoja ja suolia, joille on tehty jokin komission päätöksen 2007/777/EY (10) liitteessä II olevassa 4 osassa mainittu käsittely ja jotka on jalostettu suoja- ja valvontavyöhykkeiden ulkopuolisella rajoitusvyöhykkeellä sijaitsevissa laitoksissa.

(18) Eläinten rehuna käytettävillä ternimaidolla, maidolla ja maitotuotteilla saattaa olla suuri merkitys lumpy skin -taudin leviämisessä, erityisesti jos ternimaitoa, maitoa ja maitotuotteita ei ole riittävästi lämpökäsitelty tai hapatettu lumpy skin -viruksen inaktivoimiseksi.

(19) EFSA on laatinut tieteellisen lausunnon eläinten terveyttä uhkaavista vaaroista, jotka aiheutuvat eläinten ruokinnasta käyttövalmiilla jatkokäsittelemättömillä maitotuotteilla (11), ja se määrittelee lausunnossa tarkemmin joitakin menetelmiä, joilla voidaan lieventää riskejä lumpy skin -taudin leviämisestä maidon ja maitotuotteiden välityksellä. Tämän vuoksi voidaan sallia tietyin edellytyksin sellaisten lähetysten saattaminen markkinoille ja lähettäminen, jotka sisältävät markkinoille ihmisravinnoksi tarkoitettua, rajoitusvyöhykkeellä sijaitsevilla tiloilla pidetyistä nautaeläimistä saatua maitoa ja siitä tuotettuja maitotuotteita.

(20) Komission asetuksessa (EU) N:o 142/2011 (12) vahvistetaan Euroopan parlamentin ja neuvoston asetuksen (EY) N:o 1069/2009 (13) täytäntöönpanosäännöt, mukaan lukien eläimistä saatavien sivutuotteiden ja johdettujen tuotteiden turvallista käsittelyä koskevat vaatimukset. Lumpy skin -taudin leviämisen ehkäisemiseksi olisi kiellettävä käsittelemättömien eläinten sivutuotteiden saattaminen markkinoille. Tässä päätöksessä tehdyt viittaukset jalostettuihin eläinten sivutuotteisiin on ymmärrettävä viittauksiksi asetuksessa (EU) N:o 142/2011 säädettyihin eläinten terveyttä koskeviin vaatimuksiin.

(21) Direktiivin 92/119/ETY 19 artiklassa säädetään mahdollisuudesta rokottaa lumpy skin -tautia vastaan kyseisen taudin puhjetessa. Bulgaria ei ole sulkenut pois turvautumista hätärokotuksiin lumpy skin -tautia vastaan. Taudin leviämisriski rokotetuista eläimistä ja niistä peräisin olevista tuotteista on erilainen kuin rokottamattomista ja mahdollisesti virusta kantavista eläimistä aiheutuva. Sen vuoksi on tarpeen säätää edellytyksistä, jotka koskevat rokotettujen nautaeläinten siirtoja ja tällaisista eläimistä saatujen tuotteiden saattamista markkinoille.

(22) Tieteellinen tietämys lumpy skin -taudista on puutteellista. Rokotetut nautaeläimet on suojattu kyseisen taudin kliinisiltä merkeiltä muttei välttämättä tartunnalta, eivätkä kaikki rokotetut eläimet saa rokotuksesta immuniteettisuojaa. Näin ollen sen jälkeen, kun vähintään 28 päivää on kulunut rokottamisesta, tällaiset eläimet olisi saatava lähettää välittömästi suoraan teurastettaviksi Bulgarian alueella sijaitseviin teurastamoihin.

(23) Siksi tuore liha ja siitä saadut raakalihavalmisteet sekä lihavalmisteet, joille on tehty muu kuin erityiskäsittely, voivat aiheuttaa merkittävän lumpy skin -taudin leviämisriskin. Tämän vuoksi on perusteltua rajoittaa nautaeläinten ja taudille alttiiden luonnonvaraisten sorkkaeläinten tuoreen lihan ja siitä saatujen raakalihavalmisteiden ja lihavalmisteiden saattaminen markkinoille Bulgarian alueeseen edellyttäen, että tällaiset hyödykkeet varustetaan erityisellä merkinnällä, joka ei ole soikean muotoinen ja jota ei voi sekoittaa Euroopan parlamentin ja neuvoston asetuksen (EY) N:o 854/2004 (14) liitteessä I olevan I jakson III luvussa vahvistettuun tuoreen lihan terveysmerkkiin eikä asetuksen (EY) N:o 853/2004 liitteessä II olevassa I jaksossa vahvistettuun nautaeläinten lihasta koostuvien tai sitä sisältävien raakalihavalmisteiden ja lihavalmisteiden tunnistusmerkkiin.

(24) Lihavalmisteiden erityiskäsittely ilmatiiviissä säiliössä siten, että Fo-arvo on vähintään 3, ja neuvoston direktiivin 2003/85/EY (15) liitteessä IX olevan A osan 1.1–1.5 kohdassa kuvattu maidon ja maitotuotteiden käsittely riittää kuitenkin inaktivoimaan lumpy skin -tautiviruksen tällaisissa ihmisravinnoksi tarkoitetuissa tuotteissa, ja siksi tällaisia lihatuotteita ja tällaista maitoa ja maitotuotteita olisi saatava saattaa markkinoille koko Bulgarian alueella ja muissa jäsenvaltioissa ja lähettää kolmansiin maihin.

(25) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Kohde ja soveltamisala

Tässä päätöksessä säädetään suojatoimenpiteistä, jotka liittyvät lumpy skin -taudin purkauksiin Bulgariassa sekä lisätoimenpiteisiin, jotka kyseessä olevien jäsenvaltioiden on toteutettava direktiivin 92/119/ETY mukaisesti.

2 artikla

Määritelmät

Tässä päätöksessä sovelletaan direktiivin 64/432/ETY 2 artiklassa, direktiivin 92/65/ETY 2 artiklassa ja 92/119/ETY 2 artiklassa vahvistettuja määritelmiä.

Lisäksi tässä asetuksessa tarkoitetaan

a) ’nautaeläimellä’ sorkkaeläimiin kuuluvia lajeja Bos taurus, Bos indicus, Bison bison ja Bubalus bubalis;

b) ’rajoitusvyöhykkeellä’ tämän päätöksen liitteessä mainittua jäsenvaltion aluetta, johon sisältyy se alue, jolla lumpy skin -taudin esiintyminen vahvistettiin, ja kaikki direktiivin 92/119/ETY 10 artiklan mukaisesti perustetut suoja- ja valvontavyöhykkeet;

c) ’vankeudessa pidetyllä luonnonvaraisella märehtijällä’ lahkoon Artiodactyla kuuluvan alalahkon Ruminantia eläintä, jonka ilmiasuun ei merkittävästi vaikuta ihmisen suorittama valinta mutta joka elää ihmisen suorassa ohjauksessa tai valvonnassa, eläintarhaeläimet mukaan lukien;

d) ’luonnonvaraisella märehtijällä’ lahkoon Artiodactyla kuuluvan alalahkon Ruminantia eläintä, jonka ilmiasuun ei vaikuta ihmisen suorittama valinta ja joka elää ihmisen suorassa ohjauksessa tai valvonnassa;

e) ’lihavalmisteilla’ asetuksen (EY) N:o 853/2004 liitteessä I olevassa 7.1 kohdassa määriteltyjä lihavalmisteita sekä kyseisessä liitteessä olevassa 7.9 kohdassa määriteltyjä käsiteltyjä mahoja, rakkoja ja suolia, joille on tehty jokin päätöksen 2007/777/EY liitteessä II olevassa 4 osassa vahvistetuista käsittelyistä.

3 artikla

Kielto siirtää ja lähettää tiettyjä eläimiä ja niiden siemennestettä ja alkioita sekä saattaa markkinoille tiettyjä eläinperäisiä tuotteita ja eläimistä saatavia sivutuotteita

1. Bulgarian on kiellettävä seuraavien hyödykkeiden lähettäminen rajoitusvyöhykkeeltä Bulgarian muihin osiin, muihin jäsenvaltioihin ja kolmansiin maihin:

a) nautaeläimet ja vankeudessa pidetyt luonnonvaraiset märehtijät;

b) nautaeläinten siemenneste, munasolut ja alkiot.

2. Bulgarian on kiellettävä seuraavien rajoitusvyöhykkeellä pidetyistä tai metsästetyistä nautaeläimistä ja luonnonvaraisista märehtijöistä tuotettujen hyödykkeiden saattaminen markkinoille rajoitusvyöhykkeen ulkopuolella ja niiden lähettäminen muihin jäsenvaltioihin ja kolmansiin maihin:

a) tuore liha sekä tällaisesta tuoreesta lihasta tuotetut raakalihavalmisteet ja lihavalmisteet;

b) nautaeläimistä peräisin olevat ternimaito, maito ja maitotuotteet;

c) muut tuoreet vuodat ja nahkat kuin ne, jotka kuuluvat asetuksen (EU) N:o 142/2011 liitteessä I olevan 28 ja 29 kohdan määritelmien soveltamisalaan;

d) käsittelemättömät eläinten sivutuotteet, paitsi jos ne on tarkoitettu tai toimitettu edelleen hävitettäviksi tai käsiteltäviksi toimivaltaisen viranomaisen virallisessa valvonnassa Bulgarian alueella sijaitsevassa asetuksen (EY) N:o 1069/2009 mukaisesti hyväksytyssä laitoksessa.

4 artikla

Poikkeus kiellosta lähettää nautaeläimiä ja vankeudessa pidettyjä luonnonvaraisia märehtijöitä välitöntä teurastusta varten sekä tällaisista eläimistä saatuja tuoretta lihaa, raakalihavalmisteita ja lihavalmisteita

1. Poiketen 3 artiklan 1 kohdan a alakohdassa säädetystä kiellosta toimivaltainen viranomainen voi antaa luvan lähettää nautaeläimiä ja vankeudessa pidettyjä luonnonvaraisia märehtijöitä rajoitusvyöhykkeellä sijaitsevilta tiloilta Bulgarian muussa osassa sijaitsevaan teurastamoon edellyttäen, että

a) eläimet on pidetty syntymästään saakka tai viimeksi kuluneiden 28 päivän ajan tilalla, jolla ei ole virallisesti ilmoitettu lumpy skin -tautitapauksia kyseisen ajanjakson aikana;

b) eläimet on tarkastettu kliinisesti lastauksen yhteydessä, eikä niissä esiintynyt mitään lumpy skin -taudin kliinisiä merkkejä;

c) eläimet kuljetetaan välittömästi teurastettaviksi ilman pysähdyksiä tai lastin purkamista;

d) toimivaltainen viranomainen on nimennyt kyseisen teurastamon tätä tarkoitusta varten;

e) lähettävä toimivaltainen viranomainen on ilmoittanut teurastamon toimivaltaiselle viranomaiselle etukäteen aikomuksesta lähettää eläimet, ja teurastamon toimivaltainen viranomainen ilmoittaa lähettävälle toimivaltaiselle viranomaiselle niiden saapumisesta;

f) eläinten saavuttua teurastamoon ne pidetään erillään muista eläimistä ja teurastetaan enintään 36 tunnin kuluessa.

g) eläimet, jotka aiotaan siirtää, i) eivät ole rokotettuja lumpy skin -tautia vastaan ja ne on pidetty tiloilla, — joilla rokotuksia ei ole suoritettu ja jotka sijaitsevat suoja- ja valvontavyöhykkeiden ulkopuolella; tai — joilla rokotukset on suoritettu ja jotka sijaitsevat suoja- ja valvontavyöhykkeiden ulkopuolella, ja karjan rokottamisesta on kulunut vähintään 7 vuorokauden odotusaika; tai — jotka sijaitsevat valvontavyöhykkeellä, joka on pidetty voimassa yli 30 päivää uusien tautitapausten esiintymisen vuoksi, kuten direktiivin 92/119/ETY 13 artiklassa säädetään; tai ii) on rokotettu lumpy skin -tautia vastaan vähintään 28 päivää ennen siirtopäivää, ja ne tulevat tilalta, jolla kaikki taudille alttiit eläimet on rokotettu vähintään 28 päivää ennen aiottua siirtoa.

2. Nautaeläimiä ja vankeudessa pidettyjä luonnonvaraisia märehtijöitä saa lähettää 1 kohdan mukaisesti ainoastaan, jos seuraavat edellytykset täyttyvät:

a) kuljetusväline on puhdistettu ja desinfioitu asianmukaisesti ennen tällaisten eläinten lastausta ja sen jälkeen 9 artiklan mukaisesti;

b) eläimiä suojellaan tartuntaa levittäviltä hyönteisiltä ennen kuljetusta ja kuljetuksen aikana.

3. Toimivaltaisen viranomaisen on varmistettava, että tämän artiklan 1 kohdassa tarkoitetuista eläimistä saadut tuore liha, raakalihavalmisteet ja lihavalmisteet saatetaan markkinoille 5 ja 6 artiklassa säädettyjen vaatimusten mukaisesti.

5 artikla

Poikkeus kieltoon saattaa markkinoille nautaeläimistä ja luonnonvaraisista märehtijöistä saatuja tuoretta lihaa ja raakalihavalmisteita

1. Poiketen 3 artiklan 2 kohdan a ja c alakohdassa säädetyistä kielloista toimivaltainen viranomainen voi antaa luvan saattaa Bulgariassa markkinoille rajoitusvyöhykkeen ulkopuolella tuoretta lihaa, lukuun ottamatta muita eläimenosia kuin maksaa, ja siitä saatuja raakalihavalmisteita sekä tuoreita vuotia ja nahkoja, jotka on saatu nautaeläimistä ja luonnonvaraisista märehtijöistä,

a) jotka on pidetty rajoitusvyöhykkeellä sijaitsevilla tiloilla, joihin ei sovelleta direktiivin 92/119/ETY mukaisia rajoituksia; tai

b) jotka on teurastettu tai kaadettu ennen 13 päivää huhtikuuta 2016; tai

c) joita tarkoitetaan 4 artiklan 1 kohdassa.

2. Toimivaltainen viranomainen voi antaa luvan lähettää muihin jäsenvaltioihin tai kolmansiin maihin lähetyksiä, jotka sisältävät rajoitusvyöhykkeen ulkopuolella pidetyistä ja teurastetuista nautaeläimistä saatua tuoretta lihaa ja tällaisesta tuoreesta lihasta tuotettuja raakalihavalmisteita, ainoastaan jos kyseinen liha ja raakalihavalmisteet on tuotettu, varastoitu ja käsitelty ilman, että ne ovat olleet kosketuksissa sellaiseen lihaan ja raakalihavalmisteisiin, joita ei saa lähettää muihin jäsenvaltioihin 3 artiklan 2 kohdan a alakohdan mukaisesti, ja jos muihin jäsenvaltioihin suunnattujen lähetysten mukana on komission asetuksen (EY) N:o 599/2004 (16) liitteessä vahvistettu virallinen terveystodistus, jonka II osaan on täydennetty seuraava vakuutus:

”Tuoretta lihaa tai raakalihavalmisteita, jotka ovat tietyistä lumpy skin -taudin vastaisista suojatoimenpiteistä Bulgariassa 22 päivänä huhtikuuta 2016 annetun komission täytäntöönpanopäätöksen (EU) 2016/645 mukaisia.”

6 artikla

Poikkeus kiellosta saattaa markkinoille nautaeläimistä tai luonnonvaraisista märehtijöistä saatuja lihavalmisteita

1. Poiketen 3 artiklan 2 kohdan a alakohdassa säädetystä kiellosta toimivaltainen viranomainen voi antaa luvan saattaa markkinoille tuoreesta lihasta rajoitusvyöhykkeellä tuotettuja lihavalmisteita, jotka on saatu nautaeläimistä ja luonnonvaraisista märehtijöistä,

a) jotka on pidetty rajoitusvyöhykkeellä sijaitsevilla tiloilla, joihin ei sovelleta direktiivin 92/119/ETY mukaisia rajoituksia;

b) jotka on teurastettu tai kaadettu ennen 13 päivää huhtikuuta 2016; tai

c) joita tarkoitetaan 4 artiklan 1 kohdassa; tai

d) jotka on pidetty ja teurastettu rajoitusvyöhykkeen ulkopuolella.

2. Toimivaltainen viranomainen voi antaa luvan saattaa markkinoille 1 kohdassa tarkoitettuja, kyseisen kohdan a, b tai c alakohdassa säädetyt edellytykset täyttäviä lihavalmisteita ainoastaan Bulgarian alueella edellyttäen, että lihavalmisteille on tehty muu kuin erityiskäsittely, joka takaa, että lihavalmisteiden leikkauspinnassa ei ole enää tuoreen lihan ominaisuuksia.

Toimivaltaisen viranomaisen on varmistettava, että ensimmäisessä alakohdassa tarkoitettuja lihavalmisteita ei lähetetä muihin jäsenvaltioihin tai kolmansiin maihin.

3. Toimivaltainen viranomainen voi antaa luvan lähettää muihin jäsenvaltioihin lähetyksiä, jotka sisältävät 1 kohdan a, b ja c alakohdassa tarkoitetuista eläimistä saadusta tuoreesta lihasta tuotettuja lihavalmisteita, ainoastaan mikäli kyseisille lihavalmisteille on tehty päätöksen 2007/777/EY liitteessä II olevan 4 osan B kohdassa tarkoitettu erityiskäsittely ilmatiiviissä säiliössä siten, että Fo-arvo on vähintään 3, ja mikäli toisiin jäsenvaltioihin kohdistuvien lähetysten mukana on asetuksen (EY) N:o 599/2004 liitteessä vahvistetun mallin mukainen virallinen terveystodistus, jonka II osaan on täytettävä seuraava vakuutus:

”Lihavalmisteita, jotka ovat tietyistä lumpy skin -taudin vastaisista suojatoimenpiteistä Bulgariassa 22 päivänä huhtikuuta 2016 annetun komission täytäntöönpanopäätöksen (EU) 2016/645 mukaisia.”

4. Toimivaltainen viranomainen voi antaa luvan lähettää muihin jäsenvaltioihin tai kolmansiin maihin lähetyksiä, jotka sisältävät 1 kohdan d alakohdassa tarkoitetuista eläimistä saadusta tuoreesta lihasta tuotettuja lihavalmisteita, ainoastaan mikäli lihavalmisteelle on tehty vähintään päätöksen 2007/777/EY liitteessä II olevan 4 osan A kohdassa kuvattu muu kuin erityiskäsittely, joka takaa, että lihavalmisteiden leikkauspinnassa ei ole enää tuoreen lihan ominaisuuksia, ja mikäli muihin jäsenvaltioihin suunnattujen lähetysten mukana on asetuksen (EY) N:o 599/2004 liitteessä vahvistettu virallinen terveystodistus, jonka II osaan on täytettävä seuraava vakuutus:

”Lihavalmisteita, jotka ovat tietyistä lumpy skin -taudin vastaisista suojatoimenpiteistä Bulgariassa 22 päivänä huhtikuuta 2016 annetun komission täytäntöönpanopäätöksen (EU) 2016/645 mukaisia.”

7 artikla

Poikkeus kiellosta lähettää ja saattaa markkinoille maitoa ja maitotuotteita

1. Poiketen 3 artiklan 2 kohdan b alakohdassa säädetystä kiellosta toimivaltainen viranomainen voi antaa luvan saattaa markkinoille ihmisravinnoksi tarkoitettua, rajoitusvyöhykkeellä sijaitsevilla tiloilla pidetyistä nautaeläimistä saatua maitoa ja siitä tuotettuja maitotuotteita edellyttäen, että kyseiselle maidolle ja maitotuotteille on tehty direktiivin 2003/85/EY liitteessä IX olevan A osan 1.1–1.5 kohdassa kuvattu käsittely.

2. Toimivaltainen viranomainen voi antaa luvan lähettää muihin jäsenvaltioihin tai kolmansiin maihin lähetyksiä, jotka sisältävät rajoitusvyöhykkeellä sijaitsevilla tiloilla pidetyistä nautaeläimistä saatua maitoa ja maitotuotteita ainoastaan, mikäli kyseinen maito ja maitotuotteet on tarkoitettu ihmisravinnoksi, niille on tehty tämän artiklan 1 kohdassa tarkoitettu käsittely ja muihin jäsenvaltioihin kohdistuvien lähetysten mukana on asetuksen (EY) N:o 599/2004 liitteessä vahvistettu virallinen terveystodistus, jonka II osaan on täytettävä seuraava vakuutus:

”Maito tai maitotuotteet, jotka ovat tietyistä lumpy skin -taudin vastaisista suojatoimenpiteistä Bulgariassa 22 päivänä huhtikuuta 2016 annetun komission täytäntöönpanopäätöksen (EU) 2016/645 mukaisia.”

8 artikla

Erityinen merkki 5 artiklan 1 kohdassa tarkoitetuille tuoreelle lihalle ja raakalihavalmisteille ja 6 artiklan 2 kohdassa tarkoitetuille lihavalmisteille

Bulgarian on varmistettava, että 5 artiklan 1 kohdassa tarkoitetut tuore liha ja raakalihavalmisteet ja 6 artiklan 2 kohdassa tarkoitetut lihavalmisteet merkitään erityisellä terveysmerkillä, joka ei ole soikean muotoinen ja jota ei saa sekoittaa

a) Euroopan parlamentin ja neuvoston asetuksen (EY) N:o 854/2004 liitteessä I olevan I jakson III luvussa vahvistettuun tuoreen lihan terveysmerkkiin;

b) Euroopan parlamentin ja neuvoston asetuksen (EY) N:o 853/2004 liitteessä II olevassa I jaksossa vahvistettuun nautaeläinten lihasta koostuvien tai sitä sisältävien raakalihavalmisteiden ja lihavalmisteiden tunnistusmerkkiin.

9 artikla

Kuljetusajoneuvoja, puhdistamista ja desinfiointia koskevat vaatimukset

1. Toimivaltaisen viranomaisen on varmistettava, että kaikkien ajoneuvojen osalta, jotka ovat olleet kosketuksissa taudille alttiisiin lajeihin kuuluviin eläimiin rajoitusvyöhykkeellä ja jotka aikovat poistua tältä samalta vyöhykkeeltä, liikennöitsijä tai kuljettaja esittää näytön siitä, että ajoneuvo on viimeisen eläinkontaktin jälkeen puhdistettu ja desinfioitu lumpy skin -tautiviruksen inaktivoimiseksi.

2. Toimivaltaisen viranomaisen on määriteltävä, mitkä tiedot liikennöitsijän tai karjankuljetusajoneuvon kuljettajan on toimitettava osoittaakseen, että vaadittu puhdistus ja desinfiointi on suoritettu.

10 artikla

Tiedottamista koskevat vaatimukset

Bulgarian on ilmoitettava komissiolle ja muille jäsenvaltioille pysyvän kasvi-, eläin-, elintarvike- ja rehukomitean puitteissa tulokset rajoitusvyöhykkeellä toteutetusta lumpy skin -taudin valvonnasta.

11 artikla

Soveltaminen

Tätä päätöstä sovelletaan 31 päivään joulukuuta 2016.

12 artikla

Tämä päätös on osoitettu Bulgarian tasavallalle.

Tehty Brysselissä 22 päivänä huhtikuuta 2016. Komission puolesta Vytenis ANDRIUKAITIS Komission jäsen

(1) EYVL L 395, 30.12.1989, s. 13.

(2) EYVL L 224, 18.8.1990, s. 29.

(3) EYVL L 62, 15.3.1993, s. 69.

(4) EYVL L 18, 23.1.2003, s. 11.

(5) Neuvoston direktiivi 64/432/ETY, annettu 26 päivänä kesäkuuta 1964, eläinten terveyteen liittyvistä ongelmista yhteisön sisäisessä nautaeläinten ja sikojen kaupassa (EYVL 121, 29.7.1964, s. 1977/64).

(6) Neuvoston direktiivi 92/65/ETY, annettu 13 päivänä heinäkuuta 1992, eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa siltä osin, kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset (EYVL L 268, 14.9.1992, s. 54).

(7) EFSA Journal 2015;13(1):3986 [73 pp.].

(8) 24. painos, 2015.

(9) Euroopan parlamentin ja neuvoston asetus (EY) N:o 853/2004, annettu 29 päivänä huhtikuuta 2004, eläinperäisiä elintarvikkeita koskevista erityisistä hygieniasäännöistä (EUVL L 139, 30.4.2004, s. 55).

(10) Komission päätös 2007/777/EY, tehty 29 päivänä marraskuuta 2007, eläinten terveyttä ja kansanterveyttä koskevista edellytyksistä ja todistusmalleista ihmisravinnoksi tarkoitettujen tiettyjen lihavalmisteiden ja käsiteltyjen mahojen, rakkojen ja suolten tuonnissa kolmansista maista sekä päätöksen 2005/432/EY kumoamisesta (EUVL L 312, 30.11.2007, s. 49).

(11) The EFSA Journal (2006) 347, s. 1.

(12) Komission asetus (EU) N:o 142/2011, annettu 25 päivänä helmikuuta 2011, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta annetun Euroopan parlamentin ja neuvoston asetuksen (EY) N:o 1069/2009 täytäntöönpanosta sekä neuvoston direktiivin 97/78/EY täytäntöönpanosta tiettyjen näytteiden ja tuotteiden osalta, jotka vapautetaan kyseisen direktiivin mukaisista eläinlääkärintarkastuksista rajatarkastusasemilla (EUVL L 54, 26.2.2011, s. 1).

(13) Euroopan parlamentin ja neuvoston asetus (EY) N:o 1069/2009, annettu 21 päivänä lokakuuta 2009, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta (sivutuoteasetus) (EUVL L 300, 14.11.2009, s. 1).

(14) Euroopan parlamentin ja neuvoston asetus (EY) N:o 854/2004, annettu 29 päivänä huhtikuuta 2004, ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä (EUVL L 139, 30.4.2004, s. 206).

(15) Neuvoston direktiivi 2003/85/EY, annettu 29 päivänä syyskuuta 2003, yhteisön toimenpiteistä suu- ja sorkkataudin torjumiseksi, direktiivin 85/511/ETY sekä päätösten 89/531/ETY ja 91/665/ETY kumoamisesta ja direktiivin 92/46/ETY muuttamisesta (EUVL L 306, 22.11.2003, s. 1).

(16) Komission asetus (EY) N:o 599/2004, annettu 30 päivänä maaliskuuta 2004, eläinten ja eläinperäisten tuotteiden yhteisön sisäiseen kauppaan liittyvän yhdenmukaisen todistusmallin ja tarkastuspöytäkirjan hyväksymisestä (EUVL L 94, 31.3.2004, s. 44).